След Деветнадесетомайския преврат през 1934 година Никола Стоянов е отстранен за кратко от поста си в Дирекцията на държавните дългове и от преговорите по външния дълг. Този епизод завършва няколко месеца по-късно. Новото правителство възлага ръководството на преговорите на финансовия министър Петър Тодоров. През декември 1934 година той заминава за Лондон за разговори с кредиторите, които определят поведението му като объркано и некомпетентно. След като Тодоров прави неоправдано големи отстъпки, при следващия кръг на преговорите в началото на 1935 година Никола Стоянов отново е включен в делегацията и се връща на своята предишна длъжност.